贈吳子野道人
作者：蘇轍
朝代：宋

paragraphs: 食無酒肉腹亦飽，室無妻妾身自好。
世間深重未肯回，達士清虛輒先了。
眼看鴻鵠薄雲漢，長笑駑駘安棧皂。
腹中夜氣何郁郁，海底朝陽常杲杲。
一廛不顧舊山深，萬里來看故人老。
空車獨載王陽橐，遠遊屢食安期棗。
東州相逢真邂逅，南國思歸又驚矯。
道成若見王方平，背癢莫念麻姑爪。